Vermeulen het nog vertroue in Bokke se spelpatroonDuane Vermeulen: Bokke wil beter speel. Foto: Twitter. Duane Vermeulen, die Springbokke se hardebaard agtsteman, het nog vertroue in die Bokke se spelpatroon. Dit is immers ’n wedstrydbenadering wat gesorg het dat hulle die Webb Ellis-trofee omhoog gehou het én met die Britse en Ierse Leeus afgereken het. Maar die res van die rugbywêreld het nie veel ooghare daarvoor nie en hulle het met meer selfvertroue begin kla ná die Suid-Afrikaners hul laaste twee toetse teen die Wallabies verloor het. Volgens Vermeulen sal daar egter nie sommer aan dié Springbok-span se DNS gekarring word nie. “Ons sal by ons wedstrydplan bly en die manier waarop ons rugby speel. Ons sal net harder moet werk om die verlangde uitslag te kry,” het Vermeulen gesê. Saterdag se wedstryd teen Nieu-Seeland is die 100ste hoofstuk in dié twee lande se rugbystorieboek en ná die Australië-fiasko sal Springbok-ondersteuners bly wees as die span ’n nuwe blaadjie kan omslaan. Ja, dit is ’n splinternuwe wedstryd, maar die Nieu-Seelanders sal ongetwyfeld ’n moeilike(r) uitdaging wees. Nodeloos om te sê sal die Bokke dan ook daarby moet aanpas en hulle stempel op die wedstryd probeer afdwing. “Ons wil ’n beter span as verlede week wees en ons sal hard werk om weer op die wenpad te kom. Die ouens wil mededingend in die Rugbykampioenskap wees; almal wil dit wen en ons sal ons beste gee.” En wanneer Vermeulen praat, luister ander. Hopelik luister die span ook en kom met ’n beter vertoning vorendag.